Tradycyjnie już na kōniec roku Ślōnski Fusbal chyto sie za wrōżyni na bezrok. Dyć to nojlepszy ku tymu czos. Kery niy w tymacie spōminōm skōnd to sie wziyno…
Nocka durś pokōnała dziyń. Świat ôstoł w cimoku. Hneda jednak klara zacznie sie pokozywać na dłōżyj. Na świat przidzie Pōnbōczek, światło. Idzie nadziejo na lepsze. Tyn przełōmowy mōmynt nasze starziki ôd downa mieli za wyjōntkowy. W takim czasie trza fest dować pozōr co sie pocho, bo woży sie naszo prziszłość. Jak to padajōm jaki bydziesz bez wilijo taki bez cołki rok. Nikerzi tyż już 12 dni przed wilijōm (ôd 13 XII – św. Łucji) zaczynali dziwać sie w niebo, bo to dziyń po dniu wrōżba na pogoda na kożdy miesiōnc na bezrok. Prognoza pogody to gynał niy mojo bojka tōż dōm tymu pokōj. Do kōnkretōw! Nastympny rok we Ślōnskim Fusbalu pokulo sie tak…
Ôstatni postympy w rehabilitacji wrōżōm Arkowi Milikowi sztartniynci normalnych tryningōw jeszcze latoś, a w kadrze na szpil moge być już 21 stycznia z Atalantōm Bergamo. Déjà vu? Rok tymu wracoł po rewiyrze w podobnym czasie… Mono lepij niy w jego przipadku niy wrōżyć a doczkać i rzykać niych niy kopnie w jaki dornik.
Milikowi urośnie jednak ślōnsko kōnkuryncjo w ataku polskij kadry. 2 hat-tricki w dwōch grudniowych szpilach Jakuba Świerczoka ni mogōm źle wrōżyć. Tyn synek musi pojechać na Rusy, dyć Nawałce zdo sie nowo siyła w ataku… Chyba rychtyg tak bydzie, bele yno Kuba niy wrōciōł do „diety nutellowej”.
Górnik Zobrze w haji ô majstra bydzie sie liczōł do ôstatnich sekund. Bele yno niy doł se go w tych ôstatnich sekundach wytargać, jak w ôstatnim szpilu z Arkōm kaj gupio straciōł brama na 1:0 i w tabeli spod na drugi plac… Spokojnie niy wszyjski wrōżby sie spełniajōm jedyn do jedyn.
Stadiōn Ślōnski doczko sie szpilu reprezyntacji Polski po ponad 8 latach… To już gynał niy wrōżba a ôbietnica prezesa PZPN. Poloki na Ślōnskim poszpilajōm już w marcu. Przijedzie sam Korea abo Nigerio.
—————-
Ślōnski Fusbal robi świōnteczno-noworoczno pauza. Nastympny felietōn pokoże sie 9 stycznia. Wesołych, nojlepszego i do zaś!
GB
szl_Latn szl_Latn szl_Latn szl_Latn szl_Latn szl_Latn unk szl_Latn azb_Arab